Gradonačelnik Zagreba Milan Bandić kazao je u petak u Beogradu da se Srbi i Hrvati, bez obzira što nikad neće misliti isto, zajednički okrenu budućnosti i pozvao pripadnike oba naroda da slijede geslo Nikole Tesle koji je rekao da se ponosi svojim srpskim rodom i hrvatskom domovinom.

“Želim da nam svima bude geslo jednog od najvećih genijalaca na svijetu – Nikole Tesle, koji je rekao da se ponosi svojim srpskim rodom i hrvatskom domovinom. To je ono što moraju demonstrirati i Srbi u Hrvatskoj i hrvatski ljudi u Srbiji. Svi se zajedno moramo okrenuti budućnosti”, ustvrdio je Bandić na prezentaciji specijalnog izdanja magazina “Hello!” – Travel Zagreb, objavljenog prigodom Sajma turizma u Beogradu.

Bandić je na domjenku, koji je u svojoj rezidenciji organizirao veleposlanik Hrvatske u Srbiji Gordan Bakota, sve nazočne turističke djelatnike, predstavnike diplomatskog zbora i uzvanike, pozvao da zajednički nazdrave za dobrobit svih ljudi i budućnosti.

>Bandić vraća Trg maršala Tita? ‘Bude li se to učinilo, to će biti u inat Hasanbegoviću’

>Kartelo (NHR) za Narod.hr: ‘Promjena imena trga, po svemu sudeći, Bandiću je uzrokovala PTSP koji se sad manifestira na najčudnije načine’

“Lijepo je biti u Beogradu i predstaviti dobre rezultate Zagreba na čijem sam čelu već 19 godina”, rekao je Bandić, navodeći da je hrvatska prijestolnica triput zaredom osvojila priznanje za najbolji Advent u Europi, te za najbolju turističku destinaciju u kontinentalnom dijelu jugozapadne Europe.

‘Da nema multikulturalnosti ne bismo ni lovorike pobrali’

“Postigli smo to zahvaljujući multikulturalnosti, multietničnosti i multikonfesionalnosti, jer da toga nema u Zagrebu ne bismo mi te lovorike nikad pobrali”, ocijenio je Bandić, ustvrdivši kako već godinama uspješno drži ravnotežu na čelu hrvatske prijestolnice.

“Kad dižete ljestvicu visoko, morate paziti da je netko ne preskoči, morate držati balans između visine i mogućnosti. Ja u Zagrebu taj balans držim već 19 godina – 1. lipnja bit će 19 godina – a tako će biti i u budućnosti”, smatra Bandić.

Kazao je kako želi “da se hrvatski čovjek i u Beogradu, Novom Sadu, Subotici, Bajinoj Bašti, bilo kojem kutku Srbije, osjeća kao i pripadnici srpske nacionalnosti u Republici Hrvatskoj”, poručivši kako to “moraju demonstrirati i hrvatski ljudi u Srbiji”.

>Milan Bandić obnovio fontanu ‘Tratinčica za Tita” i poručio: “Neće vam proći referendum!”

“Popijmo sad svi zajedno jedno piće za dobrobit svih ljudi koji se moraju okrenuti budućnosti”, rekao je Bandić.

Specijalizirano izdanje časopisa “Hello” – Travel Zagreb, novosadske medijsko-nakladničke tvrtke Color Media Comunications tiskano je dvojezično, na hrvatskom i engleskom jeziku, u povodu Međunarodnog sajma turizma koji je u tijeku u Beogradu.

Na sajmu se, kako je potvrđeno Hini u Veleposlanstvu Hrvatske, uz Zagreb, predstavljaju još i Lošinj, te Makarska rivijera, a svoju ponudu u okviru prateće sajamske manifestacije Beo-Wine predstavili su i hrvatski vinari.

Podržite nas! Kako bismo Vas mogli nastaviti informirati o najvažnijim događajima i temama koje se ne mogu čitati u drugim medijima, potrebna nam je Vaša pomoć. Molimo Vas podržite Narod.hr s 50, 100, 200 ili više kuna. Svaka Vaša pomoć nam je značajna! Hvala Vam! Upute kako to možete učiniti možete pronaći OVDJE

Izvor: narod.hr/hina